Pavao Štalter

**Pavao Štalter** (Karanac, 25. XI. 1929), scenograf, scenarist, animator i režiser animiranih filmova, ilustrator knjiga, predavač na Akademiji likovnih umjetnosti u Zagrebu.

## Biografija
Rodio se u baranjskom selu Karancu gdje je njegov otac Geza bio učitelj. Školovao se u Karancu, Osijeku i Zagrebu. Diplomirao je na Akademiji primijenjenih umjetnosti u Zagrebu u klasi profesora Ernesta Tomaševića 1955. godine.

Radio je kao restaurator, a od 1958. godine započeo je raditi na crtanom filmu u Zagreb-filmu. Iste godine debitirao je kao scenograf na animiranom filmu "Balada" redatelja Ive Vrbanića, a od tada do danas realizirao je scenografije za pedesetak crtanih filmova.

## Rad na crtanom filmu
Godine 1963. u korežiji sa Zlatkom Grgićem, prema vlastitom scenariju, realizirao je crtani film "Peti", koji je od predikatizacione komisije Ministarstva kulture dobio najvišu ocjenu, kao i više međunarodnih festivalskih priznanja.

Godine 1966. radio je kao glavni crtač i scenograf u animiranim filmovima "Stvari" i "Veliki i mali manevri" redatelja B. Ranitovića. Godine 1967. realizirao je, prema vlastitom scenariju, crtani film "Kutije", kao film situacije i apsurda, nastojeći likovnu komponentu filma prilagoditi tada aktualnim stilskim oznakama pop-arta. Godine 1970. završio je realizaciju u korežiji sa B. Ranitovićem crtanog filma "Maska crvene smrti" u kojem je u nas prvi put iskušana animacija slikanih površina, što je i na svjetskim festivalima animiranog filma zapaženo i potvrđeno brojnim nagradama.

Godine 1972. sarađivao je kao glavni animator u Bourekovom animiranom filmu "Mačka" i kao koautor u animiranom filmu "Zagađivač". Slijede istraživanja likovnih tehnika u nekoliko jednominutnih crtanih filmova: "Duša", "Kubus" i "Konj". Godine 1975. završio je animirani film "Sedam plamenčića", kao crtanofilmsku priču za djecu. Iste godine u Filmoteci 16 realizirao je u režiji R. Ivančevića 6 nastavnih element-filmova iz nacionalne povijesti. Godine 1979. radio je kao koscenarist sa Z. Grgićem, Z. Gašparovićem i M. Blažekovićem na seriji "Profesor Blatazar" IV. u kojoj je sam realizirao pet filmova. Kao koscenarist sa istim autorima 1980. godine realizirao je crtane filmove: "Ivica i Marica" i "Usisač".

Godine 1984. završio je crtani film "Kuća br. 42" prema vlastitom scenariju, rađen na teme starih zagrebačkih fotografija. Isti film dobio je više domaćih i međunarodnih festivalskih nagrada i priznanja. Godine 1986. realizirao je, prema scenariju i crtežima poznatog slovenskog ilustratora Marijana Mančeka, animirani film "Ogledalce", a 1988. godine crtani film prema scenariju P. Kvesića "Posljednja stanica".

## Likovna rafiniranost
Njegovo filmsko ostvarenje "Kuća br. 42" (1984) posebno se ističe likovnom rafiniranošću. U tom filmu autor se koristi izravnim nanošenjem uljane boje na cel, što stvara dojam prostornosti i tehnike kolaža. Likovna komponenta konstanta je Štalterova stvaralačkog rada na filmu. On kao scenograf, glavni crtač, redatelj i animator ostvaruje istinska mala animirana remek-djela, u kojima posebno iskazuje svoju osobnost i naklonost povijesnim istraživanjima i rekonstrukciji. Poznata je njegova minuciozna rekonstrukcija drevne Salone.

Kao ilustrator sarađivao je s izdavačkim kućama "Školska knjiga" i "Mladost" na ilustriranju udžbenika, knjiga za mlade i dječjih slikovnica.

Istakao se i pedagoškim radom na Odjelu za animirani film Akademije likovnih umjetnosti u Zagrebu, uvevši u tajne animiranoga filma više od stotinu mladih ljudi.

Dobitnik je niza značajnih domaćih i inozemnih nagrada i priznanja, među ostalima i Nagrade Vladimir Nazor za životno djelo 1995. godine.

## Filmografija
# "Balada" (1958, scenograf)
# "Svi crteži grada" (1959, scenograf)
# "Rep je ulaznica" (1959, scenograf)
# "Mali vlak" (1959, scenograf)
# "Adam i Eva" (1960, scenograf)
# "Dva puža" (1960, scenograf)
# "Nisu znali jer su mali" (1960, scenograf)
# "Slučaj nespretnog duha" (1960, scenograf)
# "Slučaj neuspjele rakete" (1960, scenograf)
# "Slučaj lijenog lava" (1960, scenograf)
# "Slučaj posmanog boksera" (1961, scenograf)
# "Bijeli miš" (1961, scenograf)
# "Amor" (1961, scenograf)
# "Bijeli osvjetnik" (1962, scenograf)
# "El Cactusito" (1962, scenograf)
# "Oteti konj" (1962, scenograf)
# "Električna stolica je nestala" (1963, scenograf)
# "Krava na granici" (1963, scenograf)
# "Peti" (1964, scenarist, koredatelj, glavni crtač, scenograf) - za taj film nagrađen je Počasnom diplomom, Beč, 1965; Diplomom, London 1965; Počasnom diplomom, Krakow, 1965.
# "I videl sam daljiine meglene i kalne" (1964, scenograf)
# "Posjet iz svemira" (1964, scenograf)
# "Muzikalno prase" (1965, scenograf)
# "Kostimirani randez:Vous" (1965, koscenarist)
# "Ceremonija" (1965, scenograf)
# "Mrav dobera srca" (1965, scenograf)
# "Zid" (1965, scenograf)
# "Stvari" (1965, glavi crtač i scenograf)
# "Muha" (1966, scenograf)
# "Pasji život" (1966, scenograf)
# "Veliki i mali manevri" (1966, glavni crtač i scenograf)
# "Otkrovitelj" (1967, scenograf)
# "Kutije" (1967, scenarist, redatelj, glavni crtač, scenograf)
# "Pauk" (1969, scenograf)
# "Maska crvene smrti" (1969, koredatelj, glavni crtač, glavni animator, scenograf) - za taj film nagrađen je Srebrnom pelikanom, Mamaja 1970; Diplomom, London 1970; Zlatnom medaljom, Beograd 1970; Plavom vrpcom, New York, 1971; Diplomom za zasluge - pretplatnici vodećih američkih revija (Lanrera Film Review Subscribera) izabrali za najusPješniji film u 1971; Srebrnom medaljom, Atlanta 1971.
# "Scabies" (1970, koredatelj, glavni crtač, koanimator, scenograf)
# "Dash" (1970, redatelj, glavni crtač, glavni animator, scenograf)
# "Duša" ( 1970, scenariast, redatelj, glavni crtač, scenograf)
# "Mačka" ( 1971, glavni animator)
# "Kubus" (1972, scenarist, redatelj, glavni animator, scenograf)
# "Konj" (1972, scenaerist, redatelj, glavni animator, scenograf)
# "Čovjek zagađivač" (1972, glavni animator i koredatelj sekvence "Love story")
# "Dolazak Slavena" (1975, glavni crtač, glavni animator, scenograf)
# "Kulturna baština Hrvata - arhitektura" (1975, glavni crtač, glavni animator, scenograf)
# "Kulturna baština Hrvata - kiparstvo" ( 1975, glavni crtač, glavni animator, scenograf)
# "Feudalno društvi I." (1976, glavni crtač, glavni animator, scenograf)
# "Feudalno društvo II." (1976, glavni crtač, glavni animator, scenograf)
# "Sedam plamenčića" (1976, scenarist, redatelj, glavni crtač, glavni animator, scenograf) - za taj film dobio je Nagradu XII. Zagrebačkog salona, Zagreb, 1977.
# "Razvoj gradova" (1976, glavni crtač, glavni animator, scenograf)
# "Picnic" (1975, redatelj, glavni crtač, glavni animator, scenograf)
# "Medvjedić Bojan" (1975-1983, dječja serija, 15 naslova / epizoda; glavni crtač, scenograf)
# "Baltazar spotovi" (1973, scenarist, redatelj, glavni crtač, scenograf)
# "Miš na Marsu" (1976-1979, dječja serija, 20 naslova / epizoda; glavni crtač, scenograf)
# "Shoemaker" (1979, glavni crtač, glavni animator, redatelj)
# "Baltazarov sat" (1979, koscenarist, glavni crtač, redatelj)
# "Izgubljeni zec" (1979, koscenarist, glavni crtač, redatelj)
# "Ptica" (1979, koscenarist, glavni crtač, redatelj)
# "Dva cilindra" (1979, koscenarist, glavni crtač, redatelj)
# "Clown Danijel" (1979, koscenarist, glavni crtač, redatelj)
# "Ivica i Marica" (1980, koscenarist, redatelj, glavni crtač, glavni animator, scenografija)
# "Usisač" (1980, koscenarist, redatelj, glavni animator)
# "Top beitz" (1981, redatelj, glavni crtač, glavni animator)
# "Puch" (1984, redatelj, glavni crtač, glavni animator)
# "Kuća broj 42" (1983, scenarij, redatelj, glavni crtač, glavni animator, scenografija) - za taj film nagrađen je Specijalnim priznanjem na VI. Svjetskom festivalu animiranog filma, Zagreb, 1984; Godišnjom Nagradom Vladirim Nazor, 1984; I. nagradom - Espinho (Portugal), 1985; Nagradom XXII. Zagrebačkog salona, 1985.
# "Ogledalce" (1986, redatelj, glavni animator) - Municipali dad de San Carlos de Bariloche
# "Posljednja stanica" (1988, redatelj, glavni crtač, glavni animator, scenografija)

## Vanjske veze
* Pavao Štalter na film.hr 
* Pavao Štalter na imdb.com
* Animafest 1998 na YouTube-u
* Animafest 2004 na YouTube-u
* "Mačka" Zlatka Boureka na YouTube-u